Кирил Христов
Ренесанс

chitanka.info

В града на тъмни влажни теснини

и ренесанс оставил е завети.

Като че на самий барок в ръцете

с аркадите си той се настани.

Вида на всеки площад промени

и проходи проби през дворовете.

Но там по-тъмно ли е, по̀ ли свети?

Не, все онез са глухи, равни дни.

Животът улиц не претовари,

та всеки татък пряко да удари —

подгонен да речеш е от пожар.

Спокойно е във проходите стари,

макар там често дрипав цигулар

по плесенясъл двор да сипе жар.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.